MARIBOR – Domnevna glavna akterja seksualnega škandala, ki je danes razburkal Slovenijo, sta pretresena. Avtorji posnetka vztrajajo, da se to ni zgodilo prvič, da naj bi se to na mariborski srednji šoli zgodilo že prej, poroča Radio 1. Pred kamere sta stopila ravnatelj in učiteljica matematike. Oba trdita, da gre za fotomontažo, da nista na posnetku, poroča Svet na Kanalu A.

Ravnatelj je opisal, kako je ravnal, ko je videl posnetek: »Bil sem zgrožen, poklical sem sodelavko in skupaj sva podala kazensko ovadbo na policiji. Jaz na posnetku nisem.« Dodaja, da je nemogoče, da bi bil na posnetku on, saj da ne hodi v učiteljske kabinete oziroma jih obišče zelo redko.

Več o škandalu, ki je razburkal Slovenijo, pa preberite v sredini številki tiskanih Slovenskih novic.

Učiteljica »čisto iz sebe«

»Čisto sem zgrožena in iz sebe, ne vem, kaj naj vam rečem. Na posnetku nisem jaz. Nič ni res, zelo sem zgrožena nad tem,« pa je vidno pretresena dejala profesorica matematike. Kaj točno ji je povzročil posnetek, ne ve, gotovo pa veliko škodo. »Priti na šolo zdaj je zelo težko,« je za konec rekel ravnatelj.

Po poročanju Planet TV je učiteljica matematike od danes na prisilnem dopustu. »To, kar doživljam danes, nisem doživel nikoli v življenju. To je moja družina, žena, sin, hči …« je še dejal ravnatelj.

Na dogodke se je odzval tudi mariborski tožilec, ki pravi, da ni take prakse, da bi bili videoposnetki fotomontaža.

Na strani zaposlenih je tudi predsednik sveta šole, ki pravi, da jima verjame. »Dokler nekdo ne dokaže obratno, jima verjamem, da to ni res,« pravi Peter Kos in dodaja, da naj bo zasebno življenje stvar posameznika.